Niemand nog vas oor lyk in rivierElchenette Rademeyer. Foto: Facebook Niemand is nog in hegtenis geneem in verband met die dood van Elchenette Rademeyer (26), wie se liggaam drie weke gelede in ‘n rivier buite Pretoria gevind is, nie. Konst. Tumisang Moloto, polisiewoordvoerder, het Dinsdag aan Maroela Media gesê die Erasmia-polisie se moordondersoek duur onverpoosd voort. Rademeyer se liggaam is uitgeken nadat Maroela Media verlede Woensdag inligting van die polisie gepubliseer het waarin hulle hulp versoek het om haar te identifiseer. Moloto het vroeër gesê aanvanklike pogings om die slagoffer te dientifiseer was tevergeefs nadat haar liggaam op 13 September op die oewer van ŉ rivier in die omgewing van die Hennops Pride-woonwapark, langs die R511-pad, noordwes van Centurion, gevind is. ŉ Ooggetuie het die polisie ontbied en gesê sy het tussen 09:00 en 10:00 twee mans en ŉ vrou gesien waar hulle die liggaam van ŉ wit vrou in die rivier gooi. Volgens die ooggetuie het die drie verdagtes in ŉ blou Audi A3 gery. Die registrasienommer van die motor is nie bekend nie. Moloto het gesê ŉ nadoodse ondersoek is gedoen en die polisie wag nog vir die uitslae om te bepaal hoe sy dood is. “Sy het sigbare merke aan haar liggaam gehad, maar die oorsaak van haar dood kan nie bevestig word voordat die uitslae van die nadoodse ondersoek bekend is nie,” het Moloto gesê. Die Erasmia-polisie het ŉ beroep gedoen op mense wat hulle kan bystaan in hul ondersoek om die ondersoekbeampte, konst. Moima, by 083 317 7150 of die Erasmia-polisie by 012 370 1777 te bel. ‘n Profiel wat van Elchenette Rademeyer (26) saamgestel is en deur die polisie versprei is.